Jaun₂ në́₃ ca₂dsen₅ dsa₂ Jesús ja₁quióꞌ₄ Caifás ca₂i₁jiog₃ të₂ ne₄ta₁ quióꞌ₅ dsi₄máꞌ₂. Jme₁ma₂jnia₃ mɨ₂güɨ́g₃, jaun₂ tsá₃ ca₂tónꞌ₂ dsa₂ judíos dsi₂néi₂ ne₄ta₁ quióꞌ₅ dsi₄máꞌ₂, ia₁jaun₂ tsá₃ le₃ꞌiog₅ quióꞌ₅, ia₁ ꞌnio₃ jme₁guë́ꞌ₃ má₃ quióꞌ₅ Jmɨg₄ Të₂ꞌɨn₅₄*.
ꞌUɨg₅₄ jaun₂ në́₃ ca₂o₃ꞌɨ́n₃ Pilato ꞌŋiog₅ ja₁tionꞌ₅₄ ꞌéi₂, jaun₂ ca₂juáꞌ₂: ―¿ꞌE₂ dso₄ bonꞌ₄ ꞌniaꞌ₂ dsa₂ la₂?
Jaun₂ ca₂ŋag₃ dsa₂: ―Juaꞌ₅₄ meiꞌ₂ guë́₃ tsá₃ rɨn₅ dsa₂ në₅ dso₄, tsá₃ o₄gogꞌ₂ ꞌne₂ jme₁jɨinꞌ₅₄ jniaꞌ₅₄.
Jaun₂ në́₃ ca₂juáꞌ₂ Pilato ca₂tsɨ́ꞌ₃ dsa₂: ―Te₅₄ ꞌniaꞌ₂ jaun₂, qui₂dsɨ₅ ꞌniaꞌ₂ ꞌéiꞌ₃ quióꞌ₅ liaꞌ₂ conꞌ₂ lë́₅ ꞌÉiꞌ₃ quiánꞌ₂ ꞌniaꞌ₂ guiongꞌ₅₄. Jaun₂ ca₂ŋag₃ dsa₂ judíos: ―La₁ia₁ tsá₃ ꞌi₄ ꞌéiꞌ₃ a₂jŋɨ́ꞌ₄ jniaꞌ₅₄ jan₂ dsa₂.
Le₂në₅ ca₂rë₃ti₃ jág₁ a₂ca₂juáꞌ₂ Jesús ꞌe₂ ne₅₄ ꞌmú₃ a₂dsɨ₃ŋɨ́i₂.
Jaun₂ ca₂ꞌí₃ táng₃ Pilato të₂le₃ dsi₂néi₂ ne₄ta₁ quióꞌ₅, jaun₂ ca₂të́ꞌ₃ Jesús jaun₂ ca₂ŋɨ́iꞌ₃ ꞌéi₂: ―¿Lɨ́nꞌ₅ ꞌne₂ Rag₅₄ quián₅ dsa₂ judíos?
Jaun₂ ca₂ŋag₃ Jesús: ―¿A₂ŋagꞌ₅₄ ꞌa₂ conꞌ₂ dsɨ₂jiog₅ ꞌauꞌ₂ ꞌŋiagꞌ₂ a₂juáꞌ₂ në₅, o₃ chan₂ i₂siánꞌ₂ a₂ma₂juáꞌ₂ ꞌag₂₃ jniá₂?
Jaun₂ ca₂ŋag₃ Pilato: ―¿O₃ bá₄ dsa₂ judío lɨ́n₅ jniá₂? Dsa₂ juɨg₂ quiángꞌ₂, quianꞌ₅₄ juɨg₅₄ jme₂dsa₂ bá₄ në₂jángꞌ₂ quiángꞌ₂ o₄gu₃ jniá₂. ¿ꞌE₂ ma₂jmoꞌ₅₄?
Jaun₂ në́₃ ca₂ŋag₃ Jesús: ―On₃juaꞌ₅₄ mɨ₂güɨ́g₃ la₂ ja₁gon₂ jniá₂. Juaꞌ₅₄ meiꞌ₂ guë́₃ mɨ₂güɨ́g₃ la₂ ja₁gon₂ jniá₂, jme₁náu₃ ꞌnei₂ bá₄ dsa₂ i₂quiongꞌ₅₄ jniá₂ ia₁jaun₂ tsá₃ jme₁jángꞌ₂ dsa₂ ne₄ dsa₂ judíos. La₁ on₃juaꞌ₅₄ ja₁lá₃ ja₁gon₂ jniá₂.
Jaun₂ në́₃ ca₂juáꞌ₂ Pilato ca₂tsɨ́ꞌ₃ Jesús: ―¿Dsónꞌ₂ bá₄ lɨ́nꞌ₅ ꞌne₂ rag₅₄ jaun₂ në́₃? Jaun₂ ca₂ŋag₃ Jesús: ―Dsau₅ bá₄ juáꞌ₂ ꞌne₂, a₂lɨ́n₅ jniá₂ rag₅₄. Ta₁ jaun₂ ca₂rë₃cháng₃, ta₁ jaun₂ guang₃ mɨ₂güɨ́g₃, ia₁jaun₂ jángꞌ₄ jág₁ dsau₅ o₄quióꞌ₄ jág₁ tí₅. Ca₂le₃jɨ́n₃ i₂tión₂ le₃quióꞌ₅ jág₁ tí₅, nag₂₃ jág₁ quió₃.
Jaun₂ ca₂juáꞌ₂ Pilato ca₂tsɨ́ꞌ₃ Jesús: ―¿I₂ꞌe₂ jaun₂ jág₁ tí₅? Jme₁ca₂dsan₃ juáꞌ₂ Pilato le₂në₅, ca₂o₃ꞌɨ́in₃ táng₃, ca₂dsia₃ táng₃ jág₁ quianꞌ₅₄ dsa₂ judíos. Jaun₂ ca₂juáꞌ₂: ―Tsá₃ dso₄ dsoꞌ₂ jniá₂ ja₁con₂ dsa₂ la₂.
La₁ chíꞌ₅ caun₂ tag₄ quiánꞌ₂ ꞌniaꞌ₂ a₂tén₅ jniá₂ jan₂ dsa₂ ja₁conꞌ₂ ꞌniaꞌ₂ jme₁të₅ Jmɨg₄ Të₂ꞌɨn₅₄. ¿ꞌNiogꞌ₂ ꞌniaꞌ₂ jaun₂ a₂tén₄ jniá₂ Rag₅₄ quián₅ dsa₂ judíos?
Jaun₂ në́₃, ca₂tóinꞌ₂ co₂mɨꞌ₅₄ ca₂juáꞌ₂: ―¡On₃juaꞌ₅₄ i₂në₅! ¡Barrabás bá₄ tén₃! Barrabás ꞌéi₂ në́₃, jme₁lɨ́in₄ jan₂ dsa₂ ꞌang₂ i₂ca₂nau₂ ꞌnei₂.